Începe perioada preferată a anului pentru Marcel Dudescu, un bărbat de 43 de ani din cartierul Berceni! Acesta abia aşteaptă să petreacă Sărbătorile împreună cu întreaga familie, ca să stea toţi la masă, să bea vin de ţară cu Pepsi şi să vorbească despre boală şi moarte.

„Cel mai frumos e când se strâng la un loc toţi unchii, toate mătuşile, bunica, bunicul… Într-o singură seară afli cine a mai murit, de ce a murit, ce boală avea, care erau simptomele, ce înseamnă simptomele tale, ce boală are fiecare om de la masă, ce boală ai, ce boală rişti să faci…”, se gândeşte Marcel cu entuziasm. „Cam totul despre moarte şi boli. O bucurie.”

„Reumatologie, gastro-enterologie, boli tropicale, tot ce vrei. Două-trei mese în familie şi poţi să-ţi echivalezi studiile, să dai rezidenţiatul şi să te faci medic! Chiar şi eu eram contabil până acum vreo zece ani, când au început să vină neamurile la noi de Crăciun”, confirmă dr. Florica, soţia lui Marcel.

